**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.06.2022, ora 08:00 – 25.06.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.06.2022, ora 07:00**

**RÂURI**

**Debitele au fost, în general, staționare.**

Creșteri izolate de niveluri și debite ca urmare a precipitațiilor slabe căzute în interval sub formă de aversă s-au înregistrat pe unele râuri mici din nord-estul țării.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Iza, Tur, Someș, Crasna, Barcău, Crișuri, Mureș, Bega, Bistra, Moravița, Caraș, Nera, Cerna, Olt, Siret (exceptând cursurile superioare ale Buzăului și Trotușului), Prut, bazinul superior al Argeșului și cursul superior și inferior al Timișului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare.**

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 24.06.2022 – 25.06.2022 a fost în scădere, având valoarea de 3100 m3/s**, sub media multianuală a lunii iunie (6400 m3/s).

În aval de Porţile de Fier, debitele au fost în scӑdere.

**Debitul la intrarea în țară (secțiunea Baziaș) va fi în scădere (3000 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 24.06.2022, ora 09:00 –25.06.2022, ora 06:00**

**ÎN ŢARĂ**

Vremea s-a încălzit în cea mai mare parte a țării și a devenit caldă local în vest, centru și nord și izolat în sud, iar în rest s-a menținut apropiată de normal. Cerul a fost variabil, cu înnorări temporare în Moldova, Dobrogea și estul Munteniei, unde pe arii restrânse, ziua și în prima parte a nopții, au fost ploi slabe de scurtă durată. Vântul a suflat slab și moderat, cu ușoare intensificări îndeosebi în prima jumătate a intervalului în regiunile estice și sud-estice, când s-au atins viteze în general de 45...55 km/h. Temperaturile maxime s-au încadrat între 25 de grade la Joseni, Miercurea Ciuc, Târgu Secuiesc, Întorsura Buzăului, Rădăuți, Mahmudia, Sulina și Câmpulung și 33 de grade la Băile Herculane, iar la ora 6 erau valori termice cuprinse între 7 grade la Toplița, Miercurea Ciuc și Întorsura Buzăului și 22 de grade la Șiria și Dumbrăvița de Codru.

**LA BUCUREŞTI**

Vremea a devenit caldă. Cerul a fost variabil, iar vântul a suflat slab și moderat. Temperatura maximă, în creștere ușoară față de ziua precedentă, a fost de 30 de grade la Afumați și 31 de grade la Filaret și Băneasa, iar la ora 6.00, se înregistrau 16 grade la Băneasa, 18 grade la Filaret și 19 grade la Afumați.

**3. Prognoza meteorologică în intervalul 25.06.2022, ora 09:00 –26.06.2022, ora 09:00**

**ÎN ŢARĂ**

Vremea se va încălzi și va deveni călduroasă în cea mai mare parte a țării. În sud-vest vor fi înnorări temporar accentuate după-amiaza și noaptea, iar local în Banat și Oltenia și izolat în Crișana - descărcări electrice, intensificări ale vântului, vijelii și averse. Izolat vor fi posibile cantități de apă însemnate și grindină. În restul teritoriului, cerul va avea înnorări temporare, dar ploi de scurtă durată se vor semnala pe arii restrânse, iar vântul va sufla slab și moderat, cu intensificări pe parcursul zilei în sud-est, când la rafală se vor înregistra până la 45...55 km/h. Temperaturile maxime vor fi cuprinse în general între 26 și 33 de grade, iar cele minime se vor încadra între 10 și 20 de grade, ușor mai scăzute în depresiunile din estul Transilvaniei.

**LA BUCUREŞTI**

Vremea va fi călduroasă. Cerul va fi variabil, cu unele înnorări seara și noaptea, dar probabilitatea pentru ploi de scurtă durată va fi redusă. Vântul va sufla slab și moderat. Temperatura maximă se va situa în jurul valorii de 32 de grade, iar cea minimă va fi de 18...19 grade, mai scăzută în zona periurbană spre 15 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează că la data de 24.06.2022, la ora 12:15, a fost semnalată o poluare cu dejecţii (urât mirositoare) a unui canal de desecare cu descărcare în râul Vulcăniţa, în zona localităţii Codlea (vizavi de Complex Serenity), judeţul Braşov. Reprezentanţii S.G.A. Braşov s-au deplasat la faţa locului pentru investigaţii şi prelevare de probe de apă. Se va reveni cu informaţii.

***Administrația Națională Apele Române şi Agenţia pentru Protecţia Mediului Harghita*** revin cu informaţii referitoare la poluarea accidentală cu ape uzate fecaloid-menajere a apei râului Belcina, afluent de dreapta al râului Mureş, care s-a produs la data de 20.06.2022, la ora 12:10, în zona municipiului Gheorgheni, judeţul Harghita. Reprezentanţii A.B.A. Mureş s-au deplasat pe teren în vederea identificării sursei de poluare. S-a constatat faptul că prin colectorul de ape pluviale se evacuau în cursul de apă Belcina ape uzate neepurate cu un debit de cca. 5-7 l/s. În albia minoră a cursului de apă s-au observat depuneri care sunt specifice apelor uzate fecaloid-menajere. Nu s-a înregistrat mortalitate piscicolă.

O posibilă cauză a evacuării apelor uzate neepurate în cursul de apă ar fi o comunicare între rețelele de colectare a apelor pluviale și evacuări de ape uzate fecaloid-menajere din branșări ilegale ale gospodăriilor (rețeaua de canalizare a municipiului Gheorgheni este construită în sistem divizor).

În urma efectuării analizelor pentru probele de apă recoltate în data de 20.06.2022, s-au constatat următoarele:

- în apa uzată evacuată neautorizat, prin gura de evacuarea a apei pluviale, care este în administrarea municipiului Gheorgheni, se constată valori neconforme la următorii indicatori, specifice apelor menajere: materii în suspensie, substanțe organice (CCO-Cr), nutrienți (amoniu, azot total);

- efectul poluării se constată în secțiunile pârâu Belcina, aval cca. 50 m de sursa de poluare, prin creșterea concentrației la indicatorii: materii în suspensie și nutrienți (amoniu, azot total).

Au fost stabilite următoarele măsuri:

- Serviciul Public de Termoficare, Apă și Canalizare Gheorgheni va identifica și va elimina evacuările neconforme de ape uzate menajere în rețeaua de canalizare pluvială, astfel încât în emisar să ajungă doar ape conforme, convențional curate;

- se interzice cu desăvârșire evacuarea apelor uzate de orice fel și a nămolurilor în cursurile de apă sau pe malurile acestora / șanțuri și rigole stradale în conformitate cu prevederile Legii Apelor nr.107/1996 cu modificările și completările ulterioare art.16;

- respectarea în permanență a prevederilor legislației în vigoare și a obligațiilor stipulate în Autorizația de gospodărire a apelor nr. 5/07.01.2022;

- se va depune la A.B.A. Mureș o documentație tehnică, întocmită de către o firmă abilitată, în scopul emiterii unei autorizații de gospodărire a apelor pentru întreaga rețea de canalizare pluvială de pe raza municipiului Gheorgheni.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 23.06.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-9, B-12, B-14, B-26, B-28, B-30** şi **DJ-2**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Arad*** şi ***Garda Naţională de Mediu - Comisariatul Judeţean Arad*** informează despre izbucnirea, la data de 24.06.2022, în jurul orei 17:15, unui incendiu pe amplasamentul depozitului conform de deşeuri nepericuloase, administrat de SC FCC Environment Romania SRL, din municipiul Arad, judeţul Arad. Incendiul s-a manifestat pe o suprafaţă de aproximativ 700 mp şi a fost stins la ora 18:30, în urma intervenţiei I.S.U. Arad. Nu se cunosc cauzele izbucnirii incendiului. Staţia de monitorizare a calităţii aerului AR-2 nu a înregistrat creşteri ale indicatorilor de calitate ai aerului.

1. **În domeniul solului şi vegetaţiei**

***Agenţia pentru Protecţia Mediului Timiş*** informează despre producerea, în data de 21.06.2022, unui incendiu în zona localităţii Cernăteaz, judeţul Timiş. Au ars aproximativ 5 ha de grâu, 10 ha de rapiţă, 5 ha paie de grâu şi 5000 mp de vegetaţie uscată (proprietar: SC Agrozoltan SRL). I.S.U. Timiş a intervenit pentru stingerea incendiului.

A.P.M. Timiș a monitorizat evoluția calității aerului din municipiul Timișoara prin intermediul stațiilor automate din cadrul RNMCA. Nu au fost evidențiate depășiri ale valorilor limită la niciunul din poluanții monitorizați conform Legii nr. 104/2011.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23.06.2022-24.06.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE